KIRJALLINEN KYSYMYS E-1994/02

esittäjä(t): Samuli Pohjamo (ELDR) ja Mikko Pesälä (ELDR) komissiolle

(8. heinäkuuta 2002)

Aihe: Maanviljelijän oikeusturvan takaaminen jatkuvasti muuttuvissa maatalouslainsäädännön olosuhteissa

EU:n lainsäädäntö maatalouden saralla on luonteeltaan jatkuvasti muuttuvaa. Säädösten muutokset ja tarkennukset hankaloittavat niiden toimeenpanoa. Paikalliset viranomaiset

eivät uskalla ottaa vastuuta maanviljelijöiden tukihakemuksista jatkuvien muutosten alla ja täytäntöönpanon ohjaus on sekavaa. Lopulta tällaisesta hallintotavasta kärsivät maanviljelijät ja mahdollisista virheistä seuraa heille kohtuuttomia rangaistuksia.

Olen tutustunut komission hallinnon yksinkertaistamista koskeviin esityksiin, mutta maatalous ei nouse näissä esiin.

Miten komissio aikoo uudistaa maataloushallintoa ja siihen liittyvää päätöksentekoa, jotta maanviljelijän oikeusturva ja hallinnon kohtuullisuus taattaisiin jatkuvasti muuttuvissa olosuhteissa?

Franz Fischlerin komission puolesta antama vastaus

(19. elokuuta 2002)

Komission mielestä lainsäädännön yksinkertaisuus ja selkeys on perusedellytys rajallisten henkilö- ja talousresurssien asianmukaiselle ja tehokkaalle hallinnoimiselle kaikilla politiikan osa-alueilla. Mitä epämääräisempiä ja monimutkaisempia säännöt ovat, sitä vaikeampaa ja kalliimpaa on niiden soveltaminen ja noudattamisen valvonta sekä henkilöresurssien että hallintomenettelyjen kannalta. Lisäksi petollisen toiminnan mahdollisuus kasvaa. Siksi yksinkertaistaminen onkin tärkeää sekä yhteisen maatalouspolitiikan (YMP) kustannustehokkuuden parantamiseksi että virheiden ja väärinkäytösten riskin pienentämiseksi.

Yksinkertaistaminen onkin usean vuoden ajan kuulunut maatalouden pääosaston päätavoitteisiin, ja siihen on kiinnitetty huomiota jo kauan ennen nykyisten hallinnon yksinkertaistamista koskevien komission ehdotusten antamista. Vuonna 1995 perustettiin yksikkö, jonka erityisvastuualueena on yksinkertaistaminen, ja asiaa koskevat sisäiset ohjeet otettiin käyttöön vuonna 1999. Sekä parlamentti että neuvosto ovat ilmoittaneet tukevansa komission viimeaikaisia pyrkimyksiä yhteisestä maatalouspolitiikasta viljelijöille ja jäsenvaltoiden viranomaisille aiheutuvan hallintotaakan vähentämiseksi.

YMP:n yksinkertaistamisessa komissio on tähän mennessä keskittynyt tekemään maatalouslainsäädännöstä mahdollisimman selkeää, avointa ja helppokäyttöistä ja rajoittamaan YMP:n viljelijöille, muille asianosaisille sekä jäsenvaltioiden ja yhteisön viranomaisille aiheuttaman hallinnollisen työtaakan pelkästään siihen, mikä on ehdottomasti välttämätöntä.

Lisäksi on otettu käyttöön useita erityisaloitteita, kuten pienviljelijöille suunnattu tukijärjestelmä. Sen tarkoituksena on korvata eri tukijärjestelmiin liittyvät vuosittaiset hakemukset yhdellä ainoalla tukihakemuksella, joka on voimassa neljän vuoden mittaisen kokeilujakson ajan, mikä pienentää viljelijöiden ja viranomaisten hallintotaakkaa.

Yksinkertaistaminen on yksi YMP:n väliarvioinnin(1) pääsuuntaviivoista. Väliarvioinnissa ehdotetaan tukijärjestelmien yksinkertaistamista ja kehitellään edelleen edellä tarkoitettua kokonaistukijärjestelmää.

Vastuu tukijärjestelmien asianmukaisesta soveltamisesta ja siihen liittyvistä hallintomenettelyistä kuuluu jäsenvaltioille, joiden viranomaiset antavat täytäntöönpanoa koskevat ohjeet ja valvovat niiden noudattamista.

(1) KOM(2002) 394 lopullinen.